GiliGold/VAD_KnessetCorpus huggingface dataset:
עתניאל שנלר: ולכן אני מבקש, אנחנו לא נבקר את המבקר.
עתניאל שנלר: הוא יבקר את מה שהוא מוצא לנכון, כבוד הרב יעיר ויאמר שהוא מרגיש לפעמים שהוא לא מקבל סיוע כשצריך.
יצחק פישר: אני מקבל את ההערה של היושב ראש, אבל אני רוצה לספר את הסיפור לאמיתו.
יצחק פישר: אין לנו בעל בית שיעמוד מאחורינו ויגיד 'אין לך משכורת'.
יצחק פישר: סיפר מר סעדון שאין לו משכורות, מה הוא הולך לעשות?
יצחק פישר: או לפטר, או להוריד את זה, או להוריד את זה.
יצחק פישר: אין לו כסף.
יצחק פישר: אנחנו לא עובדי מדינה.
יצחק פישר: רבותיי, אנחנו לא עובדי מדינה, ולא עובדי רשות.
עתניאל שנלר: בסדר, צריכים לפתור את הבעיה הזאת.
יצחק פישר: המועצה הדתית מקבלת שנור 60 ו-40, או 70 ו-30.
יצחק פישר: אתם לא יכולים לבוא אלינו בטענות שאנחנו לא בסדר.
יצחק פישר: השכר שלנו לא 9,000, ממוצע 6,000.
עתניאל שנלר: איש לא חולק שהדרישות, מה שאנחנו מציגים ומה שהעם מצפה מרב שכונה הוא לא איזה לבלר, זה תפקיד של מנהיג, ולא יכול להיות שהמנהיג יקבל את הכי מעט שכר מכל הציבור שלו וצריכים לדון בזה, זה לא דבר של מה בכך.
יצחק פישר: ישבו על ההסכם הזה שבעה נקיים, פרקליטות, עובדי מדינה, אנשים בכמויות, ועד שחתמו את ההסכם הזה, ששם מודגש שאין חיוב לרב לתת כל דיווח, כל, כל.
יצחק פישר: את זה אנחנו נצטרך להדגיש.
יצחק פישר: לא ידני ולא בכתב.
יצחק פישר: משום מה בדוח של מבקר המדינה היתה שמיטת קולמוס, כמו שאומרים, אין 'כל', אבל במקור של זה כתוב 'כל', שזה שולל כל דיווח, כי רואים ברב, כמו שהיושב ראש אמר, היררכיה מיוחדת.
עתניאל שנלר: כבוד הרב, שבעה הנקיים האלה היו לפני עשרים שנה או קצת יותר, ב-88', ואני יודע שיושבים שבעה נקיים בטווחי זמן לא של עשרים שנה, אלא של חודש.
עתניאל שנלר: לכן זאת לא ראיה שישבו שבעה נקיים לפני שלושים שנה.
עתניאל שנלר: זו לא ראיה לכלום.
יצחק פישר: אם יש דבר חדש ואנחנו פועלים לפי זה, אז מה כאן הביקורת?
יצחק פישר: עוד משפט אחד, גם מה שנאמר כאן, במסגרת שאנחנו מכירים, אנחנו יודעים שהרבנים מדווחים על יציאה לחופשה, מדווחים על עבודה נוספת, מדווחים על כל דבר.
עתניאל שנלר: הוא אומר איפה נמצאו ליקויים, הוא לא אומר שכולם לא בסדר.
יצחק פישר: עוד הערה, אותו מקום שהרב לא היה 300 ימים, איפה הביקורת הפנימית?
יצחק פישר: הרי ביקורת הפנים זה כל שנה.
עתניאל שנלר: מעיר לנו הרב דבר שאתם פספסתם בגדול.
עתניאל שנלר: כשאתם אומרים, מבקר המדינה צריך לבקר את רבני השכונות, הרי במועצה הדתית אמורה להיות ביקורת בתוך עצמה.
עתניאל שנלר: זאת אומרת בעצם כבר הרב נתן לנו כלי אחד מכלים לבקרה.
יצחק פישר: לא כתוב בדוח.
יצחק פישר: אנחנו בעד ביקורת, בהחלט.
עתניאל שנלר: ברוך ה', השבח לאל.
שמואל טולדנו: רזולוציה קצרה.
שמואל טולדנו: מכיוון שאני זכיתי להיות אחד מהקרבנות ועליתי על מזבח הביקורת, אז אני רוצה באמת לנצל את הבמה הזאת כדי שגם המשרד וגם הביקורת תבדוק נקודה מהותית אחת.
שמואל טולדנו: כפי שציינתי קודם, הרבנים עובדים 15 שעות שבועיות בשעות משרד, כאשר רב יוצא לחופשה, האם הוא יוצא לחופשה משעות המשרד שלו או שהוא יוצא לחופשה מהשעות הגלובליות?
שמואל טולדנו: מאי נפקא מינא בחקירה שלי?
שמואל טולדנו: הנפקא מינא היא למשל כאשר רב למשל נסע לשישי-שבת מחוץ לביתו, מחוץ לשכונתו, או לצימר, או לאכסניה או לחוץ לארץ וחזר ביום ראשון לעבודה.
שמואל טולדנו: האם שישי-שבת הזו יוכרו כימי חופשה או שהם יוכרו כימים שהם בלאו הכי לא משולמים לכאורה על ידי המוסדות הגדולים, אז האם צריך לדווח?
שמואל טולדנו: אני רוצה להסביר ברזולוציה הקטנה איפה זה נגע אליי.
שמואל טולדנו: דווחתי שנעדרתי מן הארץ 68---
עתניאל שנלר: כבוד הרב, לכבודך, מדוע לקחת דוגמה?
שמואל טולדנו: אז אני שואל שאלה היפותטית.
שמואל טולדנו: אדם נעדר מן הארץ 60 ימים, מתוך ה-60 ימים הללו, 17 ימי עבודה במשרד שהוא דיווח עליהם, שאר הימים היו שישי-שבת, או יום עצמאות שהשתלב עם יום הזיכרון, עם ימי גשר, שהיו ימי עבודה פטורים במשק.
שמואל טולדנו: האם זה נחשב שהוא נעדר 60 ימים או נחשב שהוא נעדר 17 ימי עבודה.
שמואל טולדנו: אגב, הנושא תוקן.
שמואל טולדנו: זאת אומרת היום מדווחים על הכל ומורידים על הכל.
שמואל טולדנו: זה היה תחשיב של החשב של המשרד.
שמואל טולדנו: החשב הוריד רק ימי נוכחות במשרד כימי חופשה.
עתניאל שנלר: זו התקנה.
עתניאל שנלר: תיקנו אותה ובא לציון גואל.
עתניאל שנלר: הנה, ברוך ה' מסתדרים.
עובדיה דהאן: אני יושב ראש המועצה הדתית באשדוד, חדש, נבחרתי לפני שמונה חודשים.
עובדיה דהאן: קודם כל חזק וברוך על כל הוועדה באמת.
עובדיה דהאן: אני אישית התפעלתי מאוד, איך שכבודו מנהל את זה, זה ממש ב---
עתניאל שנלר: אנחנו דנים על הנושא של דוח מבקר המדינה.
עתניאל שנלר: עדיין לא ביקרו אותי, ויבקרו אותי ודאי, אבל לא היום.
עובדיה דהאן: אל"ף, מה שאני למדתי בזמן הקצר באשדוד, יש גם רבני שכונה ויש רב מוגדר.
עובדיה דהאן: על הרב המוגדר יש פחות הערות והארות כי למעשה הוא עובד במשרד.
עובדיה דהאן: לדוגמה אצלנו הרב המוגדר מטפל בעירובים, מטפל בנישואים של ברית המועצות, חוץ מכל הדברים שיש לו בשכונה.
עובדיה דהאן: אז הרב המוגדר פחות בעיה, יש עליו פחות הערות והארות.
עובדיה דהאן: אבל ההערות בעיקר זה על הרבנים הלא מוגדרים, שנמצאים בתוך השכונה, שהם לא נמצאים במועצה הדתית.
עתניאל שנלר: בחנתם אותם?
אהובה מלכה-נבו: ודאי, הרב המוגדר מתייחס לאותם רבנים שמבצעים תפקידם 15 שעות שבועיות.
עובדיה דהאן: הרב המוגדר עושה יותר מ-15 שעות והוא עושה עבודתו, אין ספק, גם את זה וגם את זה.
עובדיה דהאן: עיקר הבעיה, או ההערות שיש, זה על הרב הלא מוגדר.
עובדיה דהאן: לפי מה שבדקתי, אצלנו הרבנים עושים הרבה יותר ממה שאנחנו מצפים מהם, אבל אני שלחתי להם מכתב אחרי דוח מבקר המדינה, שאנחנו מבקשים דיווח.
עובדיה דהאן: למה דיווח?
עובדיה דהאן: הרב הסביר מקודם שהדיווח קצת זה, הוא צודק, אבל אני ביקשתי שהדיווח יהיה ליושב ראש המועצה.
עובדיה דהאן: לא לפקידים, אלא ליושב ראש המועצה וכיוון שביקורת---
עתניאל שנלר: קיבלו את הצעת הרב?
עובדיה דהאן: עוד לא ענו לי.
עובדיה דהאן: אבל אני אומר, כיוון שהביקורת יצאה ואנחנו הרי עומדים בחזית, הרבנים למעשה הם הנותנים את הדוגמה האישית, יש מושג של לפנים משורת הדין, כיוון שזה כבר יצא ולמעשה הרבנים עושים יותר ממה שידווחו, אבל כדי שהציבור יראה באמת, כמו שכבודו אמר, שלמעשה הכח בא מהציבור, והציבור באמת יראה שמי שירצה באמת לבקר יבוא ויקבל קלסר על כל הפעילות שלו ועל כל הדברים שלו, לדעתי זה ייתן יותר וייתן לנו יותר לעמוד בחזית הזאת.
עתניאל שנלר: תודה על הדברים הללו.
משה בכר: אני רק רוצה להבהיר ליושב ראש, בגלל שנאמר כאן שמשרד האוצר הסכים וחתם ואמר שרבני השכונות לא מחויבים בדיווח, אני רוצה להבהיר שלא כך פני הדברים.
משה בכר: משרד האוצר מעולם לא הסכים ולא אמר ולא חתם שרבני השכונות אינם מחויבים---
קריאה: יש חתימה, הנה המסמך.
עתניאל שנלר: סליחה, יושב יהודי, אומר מה המדיניות שהוא נשלח אליה.
עתניאל שנלר: השליח הוא איש חשוב ממשרד האוצר, הוא אומר שהאוצר לא מקבל את מה שטענתם.
עתניאל שנלר: אתם תטענו נגד, אבל הוא אומר את תפקידו, למה להתנפל עליו?
עתניאל שנלר: תשלים את הדברים שלך ותפרט עוד טיפה.
עתניאל שנלר: אתה אומר את זה על סמך מה?
עתניאל שנלר: על סמך ההסכם שהיה?
משה בכר: אין שום הסכם שאומר שהם לא מחויבים בדיווח.
משה בכר: יש את המשפט ההוא שיש להם חוות דעת, פרשנות מסוימת.
משה בכר: אנחנו לא ראינו אותה.
עתניאל שנלר: זאת אומרת, צריך עיון.
משה בכר: זה לא צריך עיון.
משה בכר: מבחינת משרד האוצר זה ברור, וגם המדינה, ואני חושב שהמנהל הכללי של המשרד לשירותי דת מסכים.
משה בכר: אתה מסכים איתי שרבני השכונות, כשאר עובדי הרשות הציבורית, חייבים---
אביגדור אוחנה: צריך להדגיש שהכוונה היא שם להחתמת כרטיס.
עתניאל שנלר: גם דיווח ידני.
עתניאל שנלר: האוצר אומר שהוא לא מכיר פטור מדיווח, מבקרה.
עתניאל שנלר: אומר המנהל הכללי, מה שמדובר כאן זה כרטיס נוכחות שהוא פוטר, אבל זה לא אומר שהוא פטור בכלל מדיווח.
אביגדור אוחנה: לא, אמרתי מראש גם שיכול להיות שאולי באמת בהסכם הקיבוצי יש להם כל מיני הטבות שהיום אנחנו רוצים לשנות אותן, וככל שבאמת הדברים כך, אז אמרתי בראשית דבריי שצריך ללכת להסכם קיבוצי חדש.
אביגדור אוחנה: לא סוף העולם.
עובדיה דהאן: משפט אחרון.
עובדיה דהאן: עד עכשיו לא שיתפו אותנו בשום דיון, אנחנו מחכים לזימון.
עתניאל שנלר: מצוין, זכינו, ברוך ה', שתשוחחו איש עם רעהו.
דובר: לדיווח על הפעילות יש אספקט נוסף, שזה להביא לידיעת הציבור את הפעילות, אבל ברגע שהם לא מדווחים על הפעילות, לכן הם גם יכולים להיעדר בלי שאף אחד ירגיש שבכלל חסר, וזה גם לא מגיע לידיעת הציבור, שיש שיעור תלמוד, זה מגיע אולי לידיעת אותה קהילה שמגיעה לבית הכנסת או משהו כזה.
דובר: היו"ר עתניאל שנלר: זה בעצם בהמשך לדברים של הרב גנזל.
אביגדור אוחנה: אז בדיונים שלנו ובגיבוש הנוהל, אנחנו רוצים לראות מעבר לדיווח, אנחנו רוצים לראות גם תכנית עבודה.
אביגדור אוחנה: מראש.
אביגדור אוחנה: כי דיווח זה בדיעבד, אנחנו רוצים תכנית עבודה שתובא לידיעת הציבור.
אביגדור אוחנה: בדיוק מתחבר למה שאתה אומר.
עתניאל שנלר: מר בן סעדון, הבטחתי שאתה תסכם את הדיון מבחינת אורחינו היקרים.
דניאל בן-סימון: בעקבות דוח מבקר המדינה, למועצה הדתית נודע שיש רבני שכונות שנמצאים בחוץ לארץ ונודע לי שהם עשו את זה על ידי משטרת הגבולות.
דניאל בן-סימון: הם עשו ביקורת על ידי משטרת הגבולות ומתברר לי ששלושה רבני שכונות שהו בחוץ לארץ כך וכך ימים והמועצה הדתית לא יודעת את זה.
דניאל בן-סימון: אני לא בא להאשים, אני אומר עד כמה היתה נכונה הביקורת, לבוא ולהגיד שמחובת המציאות, לטובת הרבנים---
עתניאל שנלר: אתה מחזק את הצורך בדיווח.
דניאל בן-סימון: לא רק מחזק, מוצא צורך גם לרבני השכונות---
עתניאל שנלר: אתה שם דגש על זה, להוסיף.
דניאל בן-סימון: דיווח יומי.
דניאל בן-סימון: גם המועצה הדתית צריכה את ה---
עתניאל שנלר: מר בן סעדון, הדברים נאמרו.
עתניאל שנלר: אני מודה לך מאוד על זה.
עתניאל שנלר: חבר הכנסת מיכאלי, בבקשה.
אברהם מיכאלי: כבוד היושב ראש, גם קראנו את הדוח וגם שמענו היום דברים ולדעתי הדברים דורשים הרבה מאוד מחשבה, הרבה מאוד הרהורים כדי שהמצב הזה לא יישאר באוויר.
אברהם מיכאלי: אני נותן אמון מלא במשרד שאכן הם יושבים כעת ועוסקים במלאכה הקשה, כי יש פה דברים שהשתרשו במשך שנים.
אברהם מיכאלי: אם יש ביקורת טובה ובונה, לטובת הרבנים, לטובת המערכת כולה, שלא יהיה פה במושגים שלנו חילול השם בציבור הכללי, שבסוף אותו ציבור בא ו'כל הזמן עושק את קופת המדינה ולא נותן את מה שצריך לתת'.
אברהם מיכאלי: אנחנו צריכים לעשות פה הרבה מאוד חשיבה, כולל הרבנים הראשיים, שיתערבו בסוגיה הזאת.
אברהם מיכאלי: וכל הסדר חדש שנגיע לגבי הרבנים, זה ייעשה בגיבוי מלא של הרבנים הראשיים, ואני נותן את כל המעמד המכובד לרבנים, שלא הפקידות היא זו שתשלוט בהם, אבל יחד עם זאת מעל כולם תמיד צריך להיות מישהו, שאליו צריך לתת דין וחשבון.
עתניאל שנלר: רבותיי, אני מתכוון לסכם את הדיון.
עתניאל שנלר: אני גם מרשה לעצמי לומר את דעתי תוך כדי הסיכום.
עתניאל שנלר: ראשית להערה שנאמרה כאן, שופטים מדווחים.
עתניאל שנלר: שופטים מדווחים.
עתניאל שנלר: שופט מדווח נוכחות, מדווח בפרודוקציה, בתיקים, בפסקי דין.
עתניאל שנלר: אין מערכת כל כך שקופה כמו עבודת השופט.
עתניאל שנלר: הרי כל דקה ודקה יושבים מולו בדיון וכועסים על הזמן שהוא עוסק וכולי.
עתניאל שנלר: אני אומר את הדברים האלה בשביל האיזון גם על הדיינים.
עתניאל שנלר: האם רבותיי הרבנים מודעים לכך שדיינים מדווחים?
עתניאל שנלר: אני אומר כאחד שעוקב אחרי הדברים מקרוב.
עתניאל שנלר: דיין הוא גם רב, אחרת הוא לא היה דיין והנה כי כן, גם הוא מדווח.
עתניאל שנלר: האם דיווח זה דבר רע?
עתניאל שנלר: קודם כל מי שאמר שלא מדווחים, אני לא בטוח שהוא---
קריאה: דיווח בבית, על שעות הבית של שישי-שבת.
עתניאל שנלר: אנחנו עכשיו לא מתווכחים, אנחנו מנסים להביע דעות.
עתניאל שנלר: אני אומר את דעתי ומסכם כי זה מה שהטילו עליי לעשות וזה מה שאני אשתדל לעשות.
עתניאל שנלר: אני רוצה להתייחס לכמה דברים שנאמרו כאן כבקשה מהמשרד לשירותי דת.
עתניאל שנלר: אני חוזר ומביע לא רק אמון מלא, הרבה מעבר לזה, במשרד לשירותי דת ובהרכב הנוכחי שלו.
עתניאל שנלר: אני חושב שהשר והמנהל הכללי עושים עבודה מדהימה, עם רפורמות עצומות, והרפורמה הכי חשובה שאתם עושים, אתם לוקחים את שירותי הדת ונותנים את היהדות לציבור בדרך שלכם ולא מסתגרים בציבור הדתי.
עתניאל שנלר: זה נכון לגבי נושא הכשרות, זה נכון לגבי נושאים אחרים שאנחנו עוסקים ביחד, וזו מגמה כל כך חשובה שאתם עושים, ועל כך צריכים לברך.
עתניאל שנלר: אני אבקש לתת את דעתכם על דרך מימון רב שכונה.
עתניאל שנלר: כמו שחשוב מאוד לתת את הדעת על דרך מינוי דיין, או רב עיר, או רב ראשי, כך חשוב מאוד, כי איך אמרו כולם?
עתניאל שנלר: רב שכונה הוא מנהיג, הוא לא פקיד, הוא מעל.
עתניאל שנלר: ואם הוא מעל, המינוי צריך להיות מינוי שממנים מנהיג ולא ממנים פקיד.
עתניאל שנלר: העלו כמה רעיונות ואני מניח שלציבור ברעיונות האלה יש חשיבות גדולה מאוד, בדרך כזו או אחרת.
עתניאל שנלר: דבר שני, אני סבור, גם לאור הדוח וגם לאור הדברים האחרים, שתפקיד רב השכונה הוא הרבה יותר גדול מאשר אנחנו משערים לעצמנו, והתמורה והיחס לרבנים, בעיניי, בעיני הוועדה, לא מספק.
עתניאל שנלר: לא יכול להיות שרב שכונה יצטרך להיאלץ לא להיות בשכונתו כדי להתפרנס במקום אחר.
עתניאל שנלר: אני אינני חושב שרמת השכר והתנאים מספקים.
עתניאל שנלר: אנחנו רק מפקחים, אנחנו לא קובעים, במובן הזה אני חושב שראוי לבדוק בדיקה, שינוי הסכם העבודה עם רבני השכונות, להרים אותם מהמקום שהם נמצאים.
עתניאל שנלר: לפחות לגבי רבני שכונות ירושלים, להזכיר שמות כי זה לדברים חיוביים, פגשתי את הרב שפירא ורבנים אחרים, ולבי נחמץ בקרבי כשאני מכיר את הרצון והמוטיבציה ומה שהם מביאים הביתה.
עתניאל שנלר: מי אנחנו שיכולים להגיד לאדם 'לך הביתה עם משכורת כזו, אבל אל תיגע בשום דבר ותשקיע 24 שעות ביממה בעבודה'.
עתניאל שנלר: במובן הזה מעמדם מוכרח לקבל תפנית, גם על חשבון היקפם.
עתניאל שנלר: זאת אומרת כאן לאיכות יש ערך סגולי הרבה יותר מהכמות.
עתניאל שנלר: בוודאי שרוטציה גדולה תהיה משום שבגיל 67 או 70 אם יפרשו, מטבע הדברים, וזה החוק, אז בוודאי גם יהיה תהליך כזה או אחר.
עתניאל שנלר: לגבי שאלת הבקרה והפיקוח שעלתה כאן.
עתניאל שנלר: אתם יודעים, החיים והמוות ביד הלשון, לפעמים אנחנו מדברים באותן מלים, אבל שפה אחת ודברים אחרים, לא אחדים.
עתניאל שנלר: המלים 'בקרה ופיקוח', השאלה מה עומד אחרי המלים האלה, האם החתמת כרטיס, או שמא תכנית עבודה מוצגת, או דרך אחרת לדיווח, אולי דיווח תפוקות?
עתניאל שנלר: ואם כן, למי מדווחים, האם לגולם הזה שמכניסים שם את השעון, או שמא מדווחים לרב העיר?
עתניאל שנלר: הרי כולי עלמא לא פליגא שרב העיר הוא לא הפקיד של רב השכונה, ואולי יושב ראש המועצה הדתית, כמינוי של הממלכה, הוא הממלכה.
עתניאל שנלר: לפעמים יושב מלך על ישראל שהוא לא ברמה של הנביא, אבל הוא המלך.
עתניאל שנלר: בעוונותיי הרבים אני היום בכנסת, אני לא ראוי, אני ראוי לשפוט רבנים?
עתניאל שנלר: ממש לא, אבל כך הוטל עליי, הקדוש ברוך הוא הטיל עליי להיות היום כאן וצריך לעשות הכי טוב.
עתניאל שנלר: ואני חושב שיושב ראש המועצה הדתית הוא לא פקיד, הוא השליח של המלכות ושליח המלכות הוא בוודאי לא פקיד.
עתניאל שנלר: אז אולי דיווח לרב העיר וליושב ראש המועצה הדתית בלבד, בשביל לשמור את הדיסטנס או את המעמד של הרב, אולי זאת הדרך.
עתניאל שנלר: סימן שאלה, אולי, זו מחשבה.
אביגדור אוחנה: בוועדה זה הכיוון שאנחנו הולכים.
עתניאל שנלר: אני אומר יותר מזה, למשל פיקוח.
עתניאל שנלר: על מה הפיקוח?
עתניאל שנלר: מנהלי או הלכתי?
עתניאל שנלר: הדבר דומה בנושא הכשרות שאנחנו עוסקים בו, למשל.
עתניאל שנלר: האם רב העיר הוא הנותן את התעודה, אבל האם זה אומר שגם הוא משלם את השכר למשגיח?
עתניאל שנלר: אלה שני דברים שונים, ואני חושב שהמונח של רב שכונה הוא מונח הלכתי, בעל סמכות, שוודאי לא פקיד יכול לערער והוא לא צריך לקבל דיווח על פסיקות הלכתיות.
אביגדור אוחנה: אתה קיבלת את הפרוטוקולים של הדיונים שלנו, או מה?
עתניאל שנלר: זה פשיטא, זה כל כך ברור, זה כל כך מובן מאליו.
עתניאל שנלר: אז אדרבא, שיפסוק מה שיפסוק, כי אין לי ספק שכל רבני הערים ורבני השכונות הם הטובים ביותר שעם ישראל יכול לתת.
עתניאל שנלר: בוודאי שהם לא פוסקים הלכה שלא על פי תפיסת עולמם ותפיסתם ההלכתית ואיש לא יערער ולא יפקח על כך.
עתניאל שנלר: אולי הרבנים הראשיים או רבני העיר.
עתניאל שנלר: אבל לגבי הצד המנהלי?
עתניאל שנלר: זאת על זאת.
עתניאל שנלר: אני חושב שאמרו חברים כאן דבר חשוב מאין כמותו.
עתניאל שנלר: אין דבר יותר מחשיד מהבלתי נודע ואין דבר היוצר אמון יותר מהנודע.
עתניאל שנלר: כאשר אדם רואה מה עושה רב שכונתו, הוא רואה בו מנהיג, הוא מגבה אותו, הוא יילך לבית הכנסת, כי הוא יעריך אותו, הוא ירצה להיות בקרבתו, אבל כשהוא לא יידע שיש מוסד כזה, כי לא ידוע שיש מוסד כזה, אז ידברו לשון הרע.
עתניאל שנלר: אני בכוונה מאריך כי אני רוצה לדבר לרבנים עכשיו, הדבר בא בחוסר הגינות משווע כלפי בתי הדין הרבניים, שאני עוסק בכך הרבה בעת האחרונה.
עתניאל שנלר: כולם מקטרים 'הם לא בסדר', 'זה לא הגון', 'זה לא נכון'.
עתניאל שנלר: 98% מהתיקים נגמרים תוך שנה, אבל בתקשורת בתי הדין הרבניים?
עתניאל שנלר: 'בלגן', 'לא רואים תיקים', 'עגונות, מסורבות גט'.
עתניאל שנלר: יש גם כאן הרבה דברים לתקן, אבל מצד האמת, הגרעין נפלא.
עתניאל שנלר: אני חושב שראוי לעם ישראל שיראו את העבודה הנפלאה של רבני השכונות, אבל צריכים לראות אותה, למה לפחד?
עתניאל שנלר: אדרבא, להציג אותה.
עתניאל שנלר: במובן הזה הבקרה, הביקורת, הביקור, הבקרה תיצור ביקור.
עתניאל שנלר: ביקור מלשון מקרב.
עתניאל שנלר: הבקרה תיצור ביקור אצלכם, תיצור נגיעה, לא הרחקה, לא הדחקה.
עתניאל שנלר: הערה מנהלית.
עתניאל שנלר: בעיניי לפחות, וכאן זה מתקשר למה שאמר נציג האוצר, אין דבר כזה שאדם עושה כבתוך שלו בצד העקרוני לגבי האמון שנותנים בו.
עתניאל שנלר: אני חושב שמר אביגדור אוחנה נמצא היום בתפקיד אמון, אני חושב שמבקרים אותך הרבה מעבר לכל דבר.
עתניאל שנלר: כשאני שירתתי בתפקיד אמון כמנהל כללי באחד ממשרדי הממשלה---
אביגדור אוחנה: אני מחתים כרטיס יום יום, פעמיים ביום.
עתניאל שנלר: גם אני.
עתניאל שנלר: כשאני הייתי מנהל כללי באחד ממשרדי הממשלה, כולם ביקרו אותי, ברוך ה', הודו לה' כי טוב.
עתניאל שנלר: זה חיזק את המנהל הכללי.
עתניאל שנלר: 'והיו העם מתממים', הביקורת של עם ישראל על משה רבנו, היא בנתה את העם והיא בנתה את מעמדו של משה.
עתניאל שנלר: רק הסגנון היה שונה.
עתניאל שנלר: אני רוצה לסכם ולומר שהאלטרנטיבה לדוח שלכם, מר אביגדור אוחנה, היא החקיקה.
עתניאל שנלר: אני מתכוון עד הדוח להכין הצעת חוק שתקבע את החקיקה כחקיקה מפקחת על כל עובד, כולל רבני שכונות.
עתניאל שנלר: ותהיה חקיקה דרקונית.
עתניאל שנלר: אני לא אגיש אותה עד שאני אראה את הדוח שלכם.
עתניאל שנלר: את הדוח שלכם הוועדה הזאת תראה בחודש נובמבר-דצמבר והדוח הזה יהיה אחרי שיתייעצו עם ההסתדרות ואחרי שתתייעצו עם כל מי שצריך.
עתניאל שנלר: אם יהיה בהבנה, מתוך שיח, בעזרת ה' לא נזדקק לחקיקה.
עתניאל שנלר: אמרתם שהסכמים קיבוציים זה כמו חוק, כך הבנתי לפחות, אז בבקשה.
עתניאל שנלר: אם יהיה הסכם נורמלי, לא צריך חוק, הוא יתייתר.
עתניאל שנלר: אם לא יהיה הסכם, בוודאי המחוקק יגיד את דברו מתוך כבוד רב לעבודה היוצאת מן הכלל של רבני השכונות, ומתוך כבוד רב והערכה עצומה לעבודה המדהימה שעשיתם, שאמורה לחולל תהליך.
עתניאל שנלר: אני רוצה להודות לכם מקרב לב.
עתניאל שנלר: אני רוצה להודות לכל העוסקים במלאכת הקודש, אני חושב שעם ישראל צריך להגיד תודה שיש לו רבני עיר כאלה טובים ובעזרת ה' ראוי שגם יראו את העבודה הטובה שהם עושים.
יואל חסון: תודה רבה, אני מודה לך, אדוני יושב ראש הכנסת, השופט מצא, חברי הוועדה.
יואל חסון: אני רוצה קודם כל כמובן להודות על העבודה המקיפה שייצרה בעיניי את אחד מהדוחות האופרטיביים ביותר, שהתחילו להיות אופרטיביים גם בדוח הביניים וגם בדוח הזה, שדי ברור שהוא צריך להיות תכנית העבודה של הרשות המבצעת.
יואל חסון: זו בהחלט יכולה להיות וצריכה להיות תכנית עבודה של הרשות המבצעת, כדי להביא לסיומה פרשה שהיתה בעיניי אחת הפרשות הקשות ביותר וזה ההתנתקות מגוש קטיף וחבל עזה, דבר שהשפיע חברתית, פוליטית ומדינית על ישראל והשפיע בוודאי על חייהם של התושבים שגרו שם.
יואל חסון: אני חושב, אדוני יושב ראש הכנסת, שצריך לומר בצורה ברורה שזו גם שעתה הגדולה של הכנסת, כי צריך לזכור שהתהליך כולו התחיל ביוזמתה של הכנסת, של הוועדה לביקורת המדינה, של קודמי בתפקיד, חבר הכנסת אורלב, שיזם את המהלך הזה.
יואל חסון: גם כשהתחיל בתהליך של בדיקת מבקר המדינה, שגם פה היה לו חלק בעניין, ולאחר מכן החלטת הוועדה לביקורת המדינה לייצר את ועדת החקירה הממלכתית, הניע פה תהליך שיכול להיות שבלעדיו לא היינו יכולים להגיע, כפי שהשופט היה מצפה לראות, לאיזה שהוא סוף טיפול, או לאיזה שהיא תמונת מצב שמסכמת טיפול וקובעת מה הכללים שצריכים להיות.
יואל חסון: החסמים הביורוקרטים שליוו את הטיפול במפונים גרמו סבל רב לאנשים ואני חושב שהכנסת וחברי הכנסת, גם בכנסת הקודמת וגם בכנסת הזו, ידעו בזמן אמת לתת מענה וליזום את היוזמות שיכולות להניע את הפתרונות.
יואל חסון: צריך גם להזכיר את חברת הכנסת לשעבר, עמירה דותן, שהיתה מהמובילות בכנסת הקודמת בתחום הזה והביאה לתהליך.
יואל חסון: אני רוצה לומר שבכוונתי, כיושב ראש הוועדה לביקורת המדינה, לקיים דיון ממש בתקופה הקרובה בדוח הזה, יחד עם נציגי הממשלה, כדי לתת קול קורא וכיוון מהוועדה לביקורת המדינה לממשלה, למשימות שהם צריכים כרגע לבצע, לאחר מכן אני מאמין שימשיך יושב ראש ועדת המשנה, חבר הכנסת אורלב, ללוות את הדברים.
יואל חסון: אני בהחלט מסכים, אני חושב שזו אמירה שצריכה לצאת מהכנסת כולה, שהכדור עבר למגרשה של הרשות המבצעת והיא צריכה היום לקחת את זה כתכנית העבודה, להתייחס ללוחות הזמנים המפורטים בדוח הזה ופשוט לצאת לעבודה ולהביא למצב של סיום הפרשה הזאת וסיום הטרגדיות באמת הקשות והאישיות שכולנו נחשפנו אליהן.
יואל חסון: יש לכולנו הרבה עבודה ואני שוב רוצה להודות לך, אדוני השופט, וגם לחברי הוועדה, על העבודה המסורה והיעילה.
ראובן ריבלין: חבר הכנסת אורי אריאל ויסכם יוזם הקמת הוועדה, יושב ראש הוועדה לשעבר ויושב ראש ועדת המשנה הפעילה, חבר הכנסת אורלב.
ראובן ריבלין: בבקשה, חבר הכנסת אורי אריאל.
אורי אריאל: ראשית אני רוצה להודות לחברי הוועדה על העבודה המאומצת.
אורי אריאל: אני חושב שהייתי די מצוי בפרטי הסיורים שלכם והריצות שלכם ובשונה ממה שהיה לנו עם בית המשפט העליון שלא רצה לרדת לראות, אני יודע בכמה מקומות הייתם.
אורי אריאל: אני מבקש לשאול רק שאלה אחת בשלב זה אותך, את היושב ראש, את השופט, האם ראש הממשלה אימץ את הדוח הזה?
ראובן ריבלין: את זה תשאל את ראש הממשלה.
השופט אליהו מצא: אנחנו התרשמנו מתגובה מאוד מאוד אוהדת לממצאים ועם הרבה מאוד רצון טוב ליישם את ההמלצות.
השופט אליהו מצא: בזמן הקצר שהיינו בחדרו הוא לא הספיק לקרוא את 482 הדפים, אנחנו הבטחנו לו שבשבילו זה יהיה חומר קריאה טוב ליותר מאשר לסוף שבוע אחד, וההתרשמות שלנו היא שיש לו כוונות רציניות, שיש כמובן חשיבות למהלכים הציבוריים שיניעו אותו לעשות את מה שהוא צריך לעשות.
אורי אריאל: תודה, היתה לי ציפייה שנכזבה, שראש הממשלה הודיע שהוא מאמץ את הדוח הזה, כי כך יהיו---
השופט אליהו מצא: אולי הוא יכריז על זה, אבל הוא עוד לא הספיק.
אורי אריאל: אני מקווה כך ואנחנו נפעל שיהיה כך.
אורי אריאל: זה מאכזב אותי בכל זאת, אבל אנחנו נתגבר על האכזבה כי בפנינו יש עבודה גדולה ולא אכזבות.
אורי אריאל: צריך להודות בהחלט גם לחברי, חבר הכנסת זבולון אורלב, שיזם את זה, יחד עם חברת הכנסת לשעבר, עמירה דותן.
אורי אריאל: אני רוצה להשתמש בדוגמה אחת שמדאיגה אותי ומכאן בעיקר להשליך על עוצמת ההשקעה שאנחנו צריכים כולנו, כמו שאתה ציינת, להשקיע, כדי שזה ייצא לפועל.
אורי אריאל: היתה הסכמה בנוכחותנו, חבר הכנסת אלקין ואנוכי, כשישבנו עם מר אייל גבאי וכל המערכת, עם אנשי העסקים, אנחנו לחצנו עליהם להגיע להסכמה, כדי לא להגיע להתדיינות ארוכה.
אורי אריאל: הם ויתרו על הרבה דברים מצדם, נקבע שיחוקק חוק.
אורי אריאל: עברו חמישה חודשים ויותר, טרם יש טיוטת חוק.
אורי אריאל: כולם פה מבינים מה המשמעות, זה אומר שבעוד שנה במקרה הטוב יהיה חוק, זה אחרי דוח הביניים שלכם, שאין ספק שיצר שינוי בזריזות הטיפול.
אורי אריאל: חמישה חודשים אין טיוטת חוק, אי אפשר כמעט להבין את זה.
ראובן ריבלין: האם אדוני מתכוון להקים ועדת חקירה חדשה, כי הוועדה הזו הגישה את הדוח שלה, חבר הכנסת אריאל?
אורי אריאל: אני מתכוון שאתה ואני נשב עם ראש הממשלה וייקבעו לוחות זמנים ברורים, כי המציאות הזאת, כפי שאני אתן דוגמה אחת, היא דבר נורא.
אורי אריאל: אני לא רוצה להשתמש במלים יותר חמורות.
אורי אריאל: תפקידנו לשלב זרועות ולשנות בתקווה שזה אפשרי, ואני מאמין שזה אפשרי.
אורי אריאל: הדבר ייבחן בשבועות הקרובים.
אורי אריאל: אין יותר זמן, אחרי זה יוצאים לפגרה, אני מזכיר פה.
אורי אריאל: אם בשבועות הקרובים יהיה שינוי לטובה, אדרבא ואדרבא, אז הצלחנו כולנו, אני מרשה לעצמי לומר, במשימה, ואם לא, נצטרך לחשוב היטב ולעשות דברים אחרים כדי לזרז ולהביא ליישום המסקנות והדברים ש---
השופט אליהו מצא: בדוח הוטל על הממשלה לקיים עבודת מטה שתארך לא יותר משלושה חודשים ותקבע לוח זמנים גם קשיח וגם שאפתני לביצוע מפורט של כל הפרויקטים שצריך לבצע.
אורי אריאל: הוועדה תמשיך לעקוב?
השופט אליהו מצא: לא, הוועדה איננה ועדה מתמדת.
השופט אליהו מצא: אבל אנחנו מאמינים שעבודת המטה הזאת תקוים וזה בוודאי שלב שבו גם לחברי הכנסת יכולה להיות השפעה.
דניאל הרשקוביץ: אני כבר זימנתי מראש.
דניאל הרשקוביץ: ועדת השרים בראשותי יושבת כבר בשבוע הבא לדון בהמלצות, ולקראת אותה ישיבה יש לנו פגישות ביחד עם המנהל הכללי של משרד ראש הממשלה ועם מר בנצי ליברמן כדי למפות נושאים.
דניאל הרשקוביץ: הרעיון הוא לעבור בוועדת השרים מתוך מגמה לאמץ את הדוח וגם לטפל באותם דברים שהוועדה אמרה שהיא לא נגעה בהם.
ראובן ריבלין: כבוד חבר הכנסת זבולון אורלב, לשעבר יושב ראש הוועדה, יוזם ועדת החקירה וגם יושב ראש ועדת המשנה.
זבולון אורלב: קודם כל גם אני רוצה להודות ליושב ראש הוועדה ולחבריה.
זבולון אורלב: אני שייך לאותה קבוצה של חברי כנסת שיודעים היטב שמסביב לשמונה עמודי התוכן מסתתרת עבודה ענקית שמכסה עשרות תחומים שלא כוסו עד היום ואני שותף לבקשה שהממשלה הנוכחית תבשר, בעקבות ההמלצות של ועדת החקירה הממלכתית, שבראש ובראשונה, עוד לפני שהיא נכנסת לפרט כזה או פרט אחר, עוד לפני שהיא נכנסת למיקוחים, להודיע שהיא מאמצת את הדוח ככתבו וכלשונו, על מנת שהמאבקים שלנו עכשיו יהיו באשר ליישום של הדוח הזה.
זבולון אורלב: אני בטוח שגם יושב ראש הוועדה, שאני מודה לו על האמון בכך שהוא הסכים שאעמוד בראש ועדת המשנה שתעקוב עכשיו, אני מודה לך על הדבר הזה, וגם עם יושב ראש הכנסת, זה חלק מהתפקיד שלנו.
זבולון אורלב: התפקיד שלנו לא הסתיים בכך שיזמנו את הקמת ועדת החקירה הממלכתית.
זבולון אורלב: התפקיד שלנו יושלם, אדוני היושב ראש, כשנדע שהמלצות של אלה שפעלו בשליחותנו למעלה משנה ועשו עבודה קשה, למען ציבור כל כך גדול, כל כך פגוע באופן אנוש, כדי שההמלצות האלה ייושמו.
זבולון אורלב: יושב ראש הוועדה לביקורת המדינה ואנוכי הנחנו הצעת חוק כדי שדוחות של ועדת חקירה ממלכתית יהיו כמו דוחות של מבקר המדינה לעניין טיפול הכנסת בדוחות האלה.
זבולון אורלב: היום יש ואקום.
זבולון אורלב: הוועדה לביקורת המדינה מוסכמת, על פי חוק, בהליכים מאוד ברורים, גם של חובת התייצבות וכדומה, כדי לטפל בדוחות מבקר המדינה.
זבולון אורלב: אותו דין צריך לחול גם על המלצות של ועדת חקירה ממלכתית ואני מקווה שחלק מהעניין---
ראובן ריבלין: חוק ועדת חקירה ממלכתית קובע את המשמעויות של אי ציות הרשות המבצעת לתוצאות הדוח.
ראובן ריבלין: מבחינת אמירתה של הכנסת והוראות החוק ועדת חקירה ממלכתית, החובה של הממשלה לבצע אותה הם הרבה יותר---
זבולון אורלב: אבל מבחינת הסדר הפנימי של הכנסת, אני מציע...
זבולון אורלב: אני אתייעץ עוד עם היושב ראש, כדי שתהיה הוועדה לביקורת המדינה מוסמכת בנוסף לעוצמה שמעניק חוק ועדת חקירה ממלכתית, שלכנסת גם יהיה מעמד מסודר, בעיקר חובת הופעה, חובת דיווח של רשויות, אחרת הכנסת מקימה ועדות ושום דבר לא מתבצע.
זבולון אורלב: יש לנו ניסיון מצוין עם ועדת החקירה הממלכתית שהקמנו באשר לניצולי השואה.